MT Il-Ġurnal Uffiċjali tal-Unjoni Ewropea C 171/9

Avviż ta’ tnedija ta’ proċediment ta’ antidumping fir-rigward tal-modems għal netwerking bla wajers ta’ żona wiesgħa (WWAN — wireless wide area networking) li joriġinaw fir-Repubblika Popolari taċ-Ċina

2010/C 171/08

Il-Kummissjoni rċeviet ilment skont l-Artikolu 5 tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), li jallega li importazzjonijiet ta’ modems għal netwerking bla wajers ta’ żona wiesgħa (WWAN), li joriġinaw fir-Repubblika Popolari taċ-Ċina, qegħdin ikunu l-oġġett ta’ dumping u għalhekk qegħdin jikkawżaw ħsara materjali lill-industrija tal-Unjoni.

1. L-ilment

L-ilment ġie ppreżentat fit-3 ta’ Ġunju 2010 minn Option NV (“il-kwerelant”), l-uniku produttur ta’ modems għal netwerking bla wajers ta’ żona wiesgħa (WWAN) fl-Unjoni Ewropea, li jirrappreżenta 100 % mill-produzzjoni totali tal-Unjoni.

2. Il-prodott li qiegħed jiġi investigat

Il-prodott soġġett għal din l-investigazzjoni huwa l-modem għal netwerking bla wajers ta’ żona wiesgħa (WWAN) b’antenna tar-radju u li jipprovdu konnettività mad-dejta tal-Protokoll tal-Internet (IP – Internet Protocol) għal apparat tal-kompjuters, inklużi r-routers tal-Wi-Fi li jinkludu modem WWAN (routers tal-WWAN/Wi-Fi) (“il-prodott li qiegħed jiġi investigat”).

3. L-allegazzjoni ta’ dumping (2)

Il-prodott li allegatament huwa oġġett ta’ dumping huwa l-prodott li qiegħed jiġi investigat, li joriġina fir-Repubblika Popolari taċ-Ċina (“il-pajjiż ikkonċernat”), li attwalment jaqa’ taħt il-kodiċijiet NM ex 8517 62 00 u ex 8471 80 00. Dawn il-kodiċijiet NM qegħdin jingħataw biss għal għanijiet ta’ informazzjoni.

Billi, fid-dawl tad-dispożizzjonijiet tal-Artikolu 2(7) tar-Regolament bażiku, il-pajjiż ikkonċernat huwa meqjus pajjiż li ma għandux ekonomija tas-suq, fin-nuqqas ta’ produzzjoni magħrufa tal-prodott ikkonċernat barra l-Unjoni Ewropea u l-pajjiż ikkonċernat, il-kwerelant stabbilixxa valur normali għall-pajjiż ikkonċernat fuq il-bażi tal-prezzijiet attwalment imħallsa jew pagabbli fl-Unjoni għall-prodott simili aġġustati kif dovut, fejn neċessarju, sabiex jinkludi marġni raġjonevoli ta’ profitt.

L-allegazzjoni ta’ dumping hija bbażata fuq it-tqabbil tal-valur normali stabbilit bil-prezzijiet tal-esportazzjoni (fuq livell ta’ prezz tal-fabbrika) tal-prodott li jkun qiegħed jiġi investigat meta jinbiegħ għall-esportazzjoni lejn l-Unjoni.

Fuq din il-bażi, il-marġnijiet ikkalkulati ta’ dumping huma sinifikanti għall-pajjiż esportatur ikkonċernat.

4. Allegazzjoni ta’ ħsara

Il-kwerelant ipprovda provi li l-importazzjonijiet tal-prodott li qiegħed jiġi investigat mill-pajjiż ikkonċernat żdiedu kemm f’termini assoluti kif ukoll f’dak li għandu x’jaqsam mas-sehem tas-suq.

L-evidenza prima facie pprovduta mill-kwerelant turi li l-volumi u l-prezzijiet tal-prodott impurtat li qiegħed jiġi investigat kellhom, fost konsegwenzi oħra, impatt negattiv fuq il-kwantitajiet mibjugħin, il-prezzijiet mitlubin u s-sehem tas-suq miżmum mill-industrija tal-Unjoni, b’riżultat li kien hemm effetti negattivi sostanzjali fuq il-prestazzjoni ġenerali, fuq is-sitwazzjoni finanzjarja u fuq is-sitwazzjoni tal-impjiegi tal-industrija tal-Unjoni.

5. Proċedura

Wara li stabbiliet, wara li kkonsultat lill-Kumitat Konsultattiv, li l-ilment tressaq minn jew f’isem l-industrija tal-Unjoni, u li teżisti evidenza biżżejjed sabiex ikun iġġustifikat il-bidu ta’ proċediment, b’dan il-mezz, il-Kummissjoni qiegħda tagħti bidu għal investigazzjoni skont l-Artikolu 5 tar-Regolament bażiku.

L-investigazzjoni għandha tistabbilixxi jekk il-prodott li qiegħed jiġi investigat li joriġina fil-pajjiż ikkonċernat huwiex oġġett ta’ dumping u jekk dan id-dumping ikkawżax ħsara lill-industrija tal-Unjoni. Jekk il-konklużjonijiet huma affermattivi, l-investigazzjoni teżamina jekk l-impożizzoni tal-miżuri huwiex fl-interess tal-Unjoni.

5.1. Proċedura għad-determinazzjoni tad-dumping

Il-produtturi esportaturi (3) tal-prodott li qiegħed jiġi investigat mill-pajjiż ikkonċernat huma mistiedna li jieħdu sehem fl-investigazzjoni tal-Kummissjoni. Għal dan il-għan, huma għandhom jissottomettu kwestjonarju mimli li jkun fih informazzjoni dwar, inter alia, l-istruttura tal-kumpanija(kumpaniji) tagħhom, l-attivitajiet tal-kumpanija(kumpaniji) fir-rigward tal-prodott li qiegħed jiġi investigat, l-ispiża tal-produzzjoni, il-bejgħ tal-prodott li qiegħed jiġi investigat fis-suq domestiku tal-pajjiż ikkonċernat u l-bejgħ tal-prodott li qiegħed jiġi investigat lejn l-Unjoni.

5.1.1. Investigazzjoni tal-produtturi esportaturi

Sabiex tikseb l-informazzjoni li hija tikkunsidra meħtieġa għall-investigazzjoni tagħha fir-rigward tal-produtturi esportaturi fil-pajjiż ikkonċernat, il-Kummissjoni sejra tibgħat kwestjonarji lill-produtturi esportaturi magħrufin fil-pajjiż ikkonċernat, lil kwalunkwe assoċjazzjoni magħrufa ta’ produtturi esportaturi u lill-awtoritajiet ta’ dan il-pajjiż esportatur. Il-produtturi esportaturi u l-assoċjazzjonijiet ta’ produtturi esportaturi kollha huma mistednin jikkuntattjaw lill-Kummissjoni minnufih, b’fax jew b’e-mail, sa mhux aktar tard minn 15-il jum wara l-pubblikazzjoni ta’ dan l-avviż fil-Ġurnal Uffiċjali tal-Unjoni Ewropea, sakemm ma jkunx speċifikat mod ieħor, sabiex jippreżentaw irwieħhom u sabiex jitolbu kwestjonarju.

Il-produtturi esportaturi u l-assoċjazzjonijiet ta’ produtturi esportaturi għandhom jissottomettu l-kwestjonarju mimli fi żmien 37 jum mid-data tal-pubblikazzjoni ta’ dan l-avviż fil-Ġurnal Uffiċjali tal-Unjoni Ewropea, sakemm ma jkunx speċifikat mod ieħor.

5.1.2. Proċedura fir-rigward tal-produtturi esportaturi stabbiliti fil-pajjiż ikkonċernat b’ekonomija mhux tas-suq

5.1.2.1. Għażla ta’ Pajjiż b’Ekonomija tas-Suq

Skont id-dispożizzjonijiet tas-sezzjoni 5.1.2.2 ta’ hawn taħt, skont l-Artikolu 2(7)(a) tar-Regolament bażiku, fil-każ ta’ importazzjonijiet mir-Repubblika Popolari taċ-Ċina, il-valur normali għandu jiġi stabbilit fuq il-bażi tal-prezz jew tal-valur mibni f’pajjiż terz b’ekonomija tas-suq. Minħabba n-nuqqas tal-produzzjoni magħrufa tal-prodott li qiegħed jiġi investigat barra mill-Unjoni Ewropea u r-Repubblika Popolari taċ-Ċina, jidher li mhemmx pajjiż terz b’ekonomija tas-suq xieraq. F’dawk iċ-ċirkostanzi, huwa maħsub li l-valur normali jkun ibbażat, skont l-Artikolu 2(7)(a) tar-Regolament bażiku, fuq kwalunkwe bażi raġonevoli oħra, jiġifieri l-prezzijiet attwalment imħallsin jew pagabbli fl-Unjoni għall-prodott simili, aġġustati kif dovut jekk ikun hemm bżonn sabiex jinkludu marġni raġonevoli ta’ profitt. B’dan il-mezz, il-partijiet interessati qegħdin jiġu mistiedna jikkummentaw fuq l-adegwatezza ta’ din l-għażla fi żmien 10 ijiem mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea.

5.1.2.2. Trattament tal-produtturi esportaturi li jkunu stabbiliti fil-pajjiż ikkonċernat b’ekonomija mhux tas-suq

Skont l-Artikolu 2(7)(b) tar-Regolament bażiku, il-produtturi esportaturi individwali stabbiliti fil-pajjiż ikkonċernat, li jqisu li l-kundizzjonijiet ta’ ekonomija tas-suq huma prevalenti għalihom fir-rigward tal-manifattura u l-bejgħ tal-prodott li jkun qiegħed jiġi investigat, jistgħu jissottomettu klejm sostnuta kif dovut b’evidenza f’dan ir-rigward (“klejm MET”). It-trattament ta’ ekonomija tas-suq (“MET”) jingħata jekk il-valutazzjoni tal-klejm MET turi li l-kriterji stabbiliti fl-Artikolu 2(7)(c) tar-Regolament (4) bażi jkunu ġew issodisfati. Il-marġni tad-dumping tal-produtturi esportaturi mogħti mill-MET għandu jiġi kkalkulat, sakemm ikun possibbli, u mingħajr preġudizzju għall-użu tal-fatti disponibbli skont l-Artikolu 18 tar-Regolament bażiku, permezz tal-użu tal-valur normali u l-prezzijiet tal-esportazzjoni tagħhom stess skont l-Artikolu 2(7)(b) tar-Regolament bażiku.

Il-produtturi esportaturi individwali u stabbiliti fil-pajjiż ikkonċernat jistgħu wkoll, jew bħala alternattiva, jikklejmjaw trattament individwali (“IT”). Sabiex jingħataw IT, dawn il-produtturi esportaturi għandhom jipprovdu evidenza li huma jissodisfaw il-kriterji stabbiliti fl-Artikolu 9(5) tar-Regolament bażiku. (5) Il-marġni tad-dumping tal-produtturi esportaturi li jingħataw IT għandu jiġi kkalkulat fuq il-bażi tal-prezzijiet tal-esportazzjoni tagħhom stess. Il-valur normali għall-produtturi esportaturi li jkunu ngħataw IT ikun ibbażat fuq il-valuri stabbiliti għall-pajjiż b’ekonomija tas-suq li jkun intgħażel kif spjegat hawn fuq.

(a) Trattament ta’ ekonomija tas-suq (MET)

Il-Kummissjoni għandha tibgħat formoli tal-klejm MET lill-produtturi esportaturi magħrufin kollha fil-pajjiż ikkonċernat, lil kwalunkwe assoċjazzjoni ta’ produtturi esportaturi, kif ukoll lill-awtoritajiet tal-pajjiż ikkonċernat. Kwalunkwe produttur esportatur li jixtieq japplika għal MET għandu jitlob il-formola tal-klejm MET mingħand il-Kummissjoni mhux aktar minn 10 ijiem wara l-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea. Il-produtturi esportaturi kollha li jkunu qegħdin jiklejmjaw MET għandhom jissottomettu formola ta’ klejm MET mimlija fi żmien 15-il jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor.

(b) Trattament individwali (IT)

Sabiex japplikaw għal IT, il-produtturi esportaturi fil-pajjiż ikkonċernat għandhom jissottomettu l-formola tal-klejm MET, bit-taqsimiet rilevanti għal IT mimlijin kif dovut fi żmien 15-il jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor.

5.1.3. Importaturi investigaturi mhux relatati (6) (7)

Fid-dawl tan-numru potenzjalment kbir ta’ importaturi mhux relatati involuti f’dan il-proċediment u sabiex tintemm l-investigazzjoni fi ħdan il-limiti ta’ żmien statutorji, il-Kummissjoni tista’ tillimita l-importaturi mhux relatati li jkunu sejrin jiġu investigati għal numru raġjonevoli billi tagħżel kampjun (dan il-proċess huwa wkoll magħruf bħala t-“teħid tal-kampjuni”). It-teħid tal-kampjuni għandu jsir skont l-Artikolu 17 tar-Regolament bażiku.

Sabiex il-Kummissjoni tkun tista’ tkun f’pożizzjoni li tiddeċiedi jekk it-teħid tal-kampjuni jkunx meħtieġ jew le u, jekk iva, li tagħżel kampjun, l-importaturi mhux relatati kollha, jew ir-rappreżentanti li jaġixxu f’isimhom, huma b’dan il-mezz mitlubin li jippreżentaw irwieħhom lill-Kummissjoni. Dawn il-partijiet għandhom jagħmlu dan fi żmien 15-il jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor, billi jipprovdu lill-Kummissjoni bit-tagħrif li ġej dwar il-kumpanija jew il-kumpaniji tagħhom:

— isem, indirizz, indirizz tal-email, numri tat-telefown u tal-faks u persuna ta’ kuntatt,

— l-attivitajiet preċiżi tal-kumpanija fir-rigward tal-prodott li qiegħed jiġi investigat,

— il-fatturat totali matul il-perjodu bejn l-1 ta’ April 2009 u l-31 ta’ Marzu 2010,

— il-volum f’unitajiet u l-valur f’EUR tal-oġġetti importati, u l-bejgħ mill-ġdid magħmul fis-suq tal-Unjoni matul il-perjodu ta’ bejn l-1 ta’ April 2009 u l-31 ta’ Marzu 2010 tal-prodott impurtat li jkun qiegħed jiġi investigat li joriġina fil-pajjiż ikkonċernat,

— l-ismijiet u l-attivitajiet preċiżi tal-kumpaniji (8) kollha relatati involuti fil-produzzjoni u/jew il-bejgħ tal-prodott li jkun qiegħed jiġi investigat,

— kwalunkwe tagħrif ieħor rilevanti li jkun jista’ jgħin lill-Kummissjoni fl-għażla tal-kampjun.

Billi tagħti l-informazzjoni ta’ hawn fuq, il-kumpanija tkun qiegħda taqbel mal-possibbiltà li tiġi inkluża fil-kampjun. Jekk il-kumpanija tintgħażel sabiex tagħmel parti mill-kampjun, dan għandu jimplika l-mili ta’ kwestjonarju u l-aċċettazzjoni ta’ żjara fil-bini tagħha sabiex jiġi vverifikat ir-rispons tagħha (“verifika fuq il-post”). Jekk il-kumpanija tindika li hija ma taqbilx mal-inklużjoni possibbli tagħha fil-kampjun, dan għandu jiġi kkunsidrat bħala nuqqas ta’ koperazzjoni fl-investigazzjoni. Is-sejbiet tal-Kummissjoni dwar l-importaturi li ma jikkoperawx huma bbażati fuq il-fatti disponibbli u r-riżultat jista’ jkun inqas favorevoli għal dik il-parti milli kieku kkoperat.

Sabiex tikseb l-informazzjoni li tikkunsidra neċessarja għall-għażla tal-kampjun ta’ importaturi li ma jkunux relatati, il-Kummissjoni tista’ wkoll tikkuntattja lil kwalunkwe assoċjazzjoni magħrufa ta’ importaturi.

Il-partijiet kollha interessati li jkunu jixtiequ jissottomettu kwalunkwe informazzjoni oħra rilevanti dwar l-għażla tal-kampjun, bl-esklużjoni tal-informazzjoni mitluba hawn fuq, għandhom jagħmlu dan fi żmien 21 jum mill-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor.

Jekk ikun meħtieġ kampjun, l-importaturi jistgħu jintgħażlu abbażi tal-ikbar volum rappreżentattiv ta’ bejgħ fl-Unjoni tal-prodott li qed jiġi investigat u li jista’ jiġi investigat b’mod raġjonevoli fil-limitu ta’ żmien disponibbli. L-importaturi u l-assoċjazzjonijiet ta’ importaturi kollha magħrufin li ma jkunux relatati jiġu nnotifikati mill-Kummissjoni bil-kumpaniji li jkunu ntgħażlu sabiex jagħmlu parti mill-kampjun.

Sabiex tikseb l-informazzjoni li jidhrilha li tkun meħtieġa għall-investigazzjoni tagħha, il-Kummissjoni għandha tibgħat kwestjonarji lill-importaturi mhux relatati u lil kwalunkwe assoċjazzjoni magħrufa ta’ importaturi. Dawn il-partijiet għandhom jissottomettu kwestjonarju mimli fi żmien 37 jum mid-data tal-avviż tal-għażla tal-kampjun, sakemm ma jkunx speċifikat mod ieħor. Fil-kwestjonarju mimli għandu jkun hemm informazzjoni dwar, inter alia, l-istruttura tal-kumpanija(kumpaniji) tagħhom, l-attivitajiet tal-kumpanija(kumpaniji) fir-rigward tal-prodott li qiegħed jiġi investigat u dwar il-bejgħ tal-prodott li qiegħed jiġi investigat.

5.2. Proċedura għad-determinazzjoni tal-ħsara

Ħsara tfisser ħsara materjali lill-industrija tal-Unjoni, jew theddida ta’ ħsara materjali lill-industrija, jew dewmien materjali tal-istabbiliment ta’ industrija bħal din. Id-determinazzjoni tal-ħsara hija bbażata fuq provi pożittivi u tinvolvi determinazzjoni oġġettiva tal-volum ta’ importazzjonijiet soġġetti għal dumping, l-effett tagħhom fuq il-prezzijiet fis-suq tal-Unjoni u l-impatt konsegwenti ta’ dawk l-importazzjonijiet fuq l-industrija tal-Unjoni. Sabiex jiġi stabbilit jekk l-industrija tal-Unjoni ġarrbitx ħsara materjali, il-produtturi tal-Unjoni tal-prodott li qiegħed jiġi investigat huma mistiedna li jieħdu sehem fl-investigazzjoni tal-Kummissjoni.

5.2.1. Investigazzjoni tal-produtturi tal-Unjoni

Sabiex tikseb l-informazzjoni li jidhrilha li tkun meħtieġa għall-investigazzjoni tagħha, il-Kummissjoni għandha tibgħat kwestjonarji lill-produtturi tal-Unjoni u lil kwalunkwe assoċjazzjoni magħrufa ta’ produtturi tal-Unjoni. Il-produtturi kollha tal-Unjoni u l-assoċjazzjonijiet ta’ produtturi tal-Unjoni huma mistednin jikkuntattjaw lill-Kummissjoni immedjatament, b’fax jew b’email, iżda mhux aktar minn 15-il jum wara l-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor, sabiex jippreżentaw irwieħhom u jitolbu kwestjonarju.

Il-produtturi tal-Unjoni u l-assoċjazzjonijiet ta’ produtturi tal-Unjoni għandhom jissottomettu l-kwestjonarju mimli fi żmien 37 jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor. Fil-kwestjonarju mimli għandu jkun hemm informazzjoni dwar, inter alia, l-istruttura tal-kumpanija(kumpaniji) tagħhom, is-sitwazzjoni finanzjarja tal-kumpanija(kumpaniji), l-attivitajiet tal-kumpanija(kumpaniji) fir-rigward tal-prodott li qiegħed jiġi investigat, l-ispejjeż tal-produzzjoni u l-bejgħ tal-prodott li qiegħed jiġi investigat.

5.3. Proċedura għall-valutazzjoni tal-interess tal-Unjoni

Jekk tiġi stabbilita l-eżistenza ta’ dumping u ta’ ħsara permezz ta’ dan, għandha tittieħed deċiżjoni dwar jekk l-adozzjoni ta’ miżuri kontra d-dumping tmurx kontra l-interessi tal-Unjoni skont l-Artikolu 21 tar-Regolament bażiku. Il-produtturi, l-importaturi u l-assoċjazzjonijet rappreżentattivi tagħhom, l-utenti u l-assoċjazzjonijiet ta’ utenti rappreżentattivi, il-fornituri u l-assoċjazzjonijiet rappreżentattivi tagħhom u l-organizzazzjonijiet rappreżentattivi tal-konsumatur tal-Unjoni qegħdin jiġu mistiedna biex jippreżentaw irwieħhom fi żmien 15-il jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor. Sabiex jieħdu sehem fl-investigazzjoni, l-organizzazzjonijiet rappreżentattivi tal-konsumatur iridu juru, sal-istess data tal-għeluq, li hemm konnessjoni oġġettiva bejn l-attivitajiet tagħhom u l-prodott li qiegħed jiġi investigat.

Il-partijiet li jippreżentaw irwieħhom sad-data tal-għeluq imsemmija hawn fuq jistgħu jipprovdu lill-Kummissjoni bl-informazzjoni dwar jekk l-impożizzjoni ta’ miżuri hijiex fl-interessi tal-Unjoni fi żmien 37 jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor. Din l-informazzjoni tista’ tiġi pprovduta kemm f’format liberu kif ukoll permezz tal-mili ta’ kwestjonarju mħejji mill-Kummissjoni. Fi kwalunkwe każ, l-informazzjoni ppreżentata skont l-Artikolu 21 tiġi kkunsidrata biss jekk tkun sostnuta bi provi fattwali fil-ħin meta tiġi ppreżentata.

5.4. Sottomissjonijiet oħrajn bil-miktub

Soġġett għad-dispożizzjonijet ta’ dan l-avviż, il-partijiet interessati kollha qegħdin b’dan il-mezz jiġu mistiedna sabiex jesprimu l-opinjonijiet tagħhom, jissottomettu informazzjoni u jipprovdu evidenza ta’ appoġġ. Sakemm ma jkunx speċifikat mod ieħor, din l-informazzjoni u l-evidenza ta’ appoġġ għandhom jaslu għand il-Kummissjoni fi żmien 37 jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea.

5.5. Possibbiltà ta’ smigħ mis-servizzi tal-investigazzjoni tal-Kummissjoni

Il-partijiet kollha interessati jistgħu jitolbu li jinstemgħu mis-servizzi tal-investigazzjoni tal-Kummissjoni. Kwalunkwe talba li għandha tinstema’ għandha ssir bil-miktub u għandha tispeċifika r-raġunijiet għat-talba. Għal seduti dwar kwistjonijiet li jirrigwardaw l-istadju tal-bidu tal-investigazzjoni, it-talba għandha tiġi ppreżentata fi żmien 15-il-jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea. Minn hemm ’il quddiem, għandha tiġi ppreżentata talba għal seduta fi ħdan id-dati tal-għeluq speċifiċi stabbiliti mill-Kummissjoni fil-komunikazzjoni tagħha mal-partijiet.

5.6. Proċedura dwar kif isiru sottomissjonijiet bil-miktub u kif jintbagħtu kwestjonarji mimlijin u korrispondenza

Is-sottomissjonijiet kollha, inklużi l-informazzjoni sottomessa għall-għażla tal-kampjun, il-formoli mimlijin tal-klejms MET, il-kwestjonarji mimlijin u l-aġġornamenti tagħhom magħmulin minn partijiet interessati, għandhom isiru bil-miktub kemm f’format stampat kif ukoll f’format elettroniku, u għandhom jindikaw l-isem, l-indirizz, l-indirizz tal-email, in-numri tat-telefown u tal-fax tal-parti interessata. Jekk parti interessata ma tistax tipprovdi s-sottomissjonijiet u r-rapporti tagħha f’format elettroniku minħabba raġunijiet tekniċi, għandha tgħarraf lill-Kummissjoni minnufih.

Is-sottomissjonijiet kollha bil-miktub, inkluż l-informazzjoni mitluba f’dan l-avviż, il-kwestjonarji mimlijin u l-korrispondenza pprovduti mill-partijiet interessati li għalihom ikun mitlub trattament kunfidenzjali għandhom jiġu tikkettati bħala “Limitata” (9).

Il-partijiet interessati li jipprovdu informazzjoni “Limitata” huma mistennija li jipprovdu sommarji mhux kunfidenzjali tagħha skont l-Artikolu 19(2) tar-Regolament bażiku, li għandu jiġi ttikkettjat “Għal spezzjoni minn partijiet interessati”. Dawn is-sommarji għandhom ikunu dettaljati biżżejjed sabiex jippermettu fehim raġonevoli tas-sustanza tal-informazzjoni ppreżentata b’kundizzjoni ta’ kunfidenzjalità. Jekk parti interessata li tkun qiegħda tipprovdi informazzjoni kunfidenzjali ma tipprovdix sommarju mhux kunfidenzjali tagħha fil-format u skont il-kwalità mitluba, informazzjoni kunfidenzjali bħal din tista’ ma tiġix ikkunsidrata.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGIË Fax +32 22956505

6. Nuqqas ta’ koperazzjoni

F’każijiet fejn kwalunkwe parti interessata tirrifjuta aċċess għal, jew ma tipprovdix l-informazzjoni meħtieġa fil-limiti ta’ żmien, jew tfixkel l-investigazzjoni b’mod sinifikanti, is-sejbiet provviżorji jew finali, affermattivi jew negattivi, jistgħu jsiru fuq il-bażi tal-fatti disponibbli skont l-Artikolu 18 tar-Regolament bażiku.

Fejn jinstab li kwalunkwe parti interessata tkun ipprovdiet informazzjoni falza jew qarrieqa, l-informazzjoni tista’ ma tiġix ikkunsidrata u jistgħu jintużaw il-fatti disponibbli.

Jekk parti interessata ma tikkoperax jew tikkopera biss parzjalment u s-sejbiet ikunu għalhekk ibbażati fuq fatti disponibbli skont l-Artikolu 18 tar-Regolament bażiku, ir-riżultat jista’ jkun inqas favorevoli għal dik il-parti milli kieku tkun ikkoperat.

7. Uffiċjal tas-Smigħ

Il-partijiet interessati jistgħu jitolbu l-intervent tal-Uffiċjal tas-Smigħ tad-DĠ Kummerċ. L-Uffiċjal tas-Smigħ jaġixxi bħala kuntatt bejn il-partijiet interessati u s-servizzi tal-investigazzjoni tal-Kummissjoni. L-Uffiċjal tas-Smigħ jirrevedi t-talbiet għall-aċċess għall-fajl, il-kwistjonijiet dwar il-kunfidenzjalità tad-dokumenti, it-talbiet għall-estensjoni tal-limiti ta’ żmien u t-talbiet minn partijiet terzi sabiex jinstemgħu. L-Uffiċjal tas-Smigħ jista’ jorganizza seduta ma’ parti interessata individwali u jagħmel medjazzjoni sabiex jiżgura li d-drittijiet ta’ difiża tal-partijiet interessati jkunu qegħdin jiġu eżerċitati b’mod sħiħ.

Talba għal seduta mal-Uffiċjal tas-Smigħ għandha ssir bil-miktub u għandha tispeċifika r-raġunijiet għat-talba. Għal seduti dwar kwistjonijiet li jappartjenu għall-istadju tal-bidu tal-investigazzjoni, it-talba għandha tiġi ppreżentata fi żmien 15-il jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea. Minn hemm ’il quddiem, talba għal seduta għandha tiġi ppreżentata fil-limiti ta’ żmien speċifiċi stabbiliti mill-Kummissjoni fil-komunikazzjoni tagħha mal-partijiet.

L-Uffiċjal tas-Smigħ għandu jipprovdi wkoll opportunitajiet sabiex issir seduta li tinvolvi l-partijiet fejn ikunu jistgħu jitressqu opinjonijiet differenti u argumenti ta’ konfutazzjoni dwar kwistjonijiet li fost affarijiet oħrajn għandhom x’jaqsmu ma’ dumping, ħsara, rabtiet kawżali u interessi tal-Unjoni. Seduta bħal din għandha, bħala regola, issir mhux iktar tard mill-aħħar tar-raba’ ġimgħa wara li jsiru magħrufin is-sejbiet provviżorji.

Għal iktar informazzjoni u dettalji ta’ kuntatt, il-partijiet interessati jistgħu jikkonsultaw il-paġni tal-web tal-Uffiċjal tas-Smigħ fil-websajt tad-DĠ Kummerċ: (http://ec.europa.eu/trade/issues/respectrules/ho/index_en.htm).

8. Skeda tal-investigazzjoni

L-investigazzjoni tintemm, skont l-Artikolu 6(9) tar-Regolament bażiku fi żmien 15-il xahar mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea. Skont l-Artikolu 7(1) tar-Regolament bażiku, jistgħu jiġu imposti miżuri provviżorji mhux iżjed tard minn 9 xhur mill-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea.

9. Ipproċessar ta’ dejta personali

Kwalunkwe dejta personali miġbura f’din l-investigazzjoni għandha tiġi trattata skont ir-Regolament (KE) Nru 45/2001 tal-Parlament Ewropew u l-Kunsill dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dak id-dejta (10).

(1) ĠU L 343, 22.12.2009, p. 51.

(2) Id-dumping hija l-prattika li biha prodott jinbiegħ għall-esportazzjoni (“il-prodott ikkonċernat”) bi prezz aktar baxx mill-“valur normali” tiegħu. Normalment, il-valur normali jittieħed li jkun prezz komparabbli għall-prodott “simili” fis-suq domestiku tal-pajjiż esportatur. It-terminu “prodott simili” huwa interpretat li jfisser prodott li huwa simili f’kull rigward għall-prodott ikkonċernat jew, fin-nuqqas ta’ tali prodott, prodott li jixbah mill-qrib lill-prodott.

(3) Produttur esportatur huwa kwalunkwe kumpanija fil-pajjiż ikkonċernat li tipproduċi u tesporta l-prodott li jkun qiegħed jiġi investigat lejn is-suq tal-Unjoni, kemm direttament kif ukoll permezz ta’ parti terza, inkluż kwalunkwe waħda mill-kumpaniji relatati miegħu li tkun involuta fil-produzzjoni, fil-bejgħ domestiku jew fl-esportazzjoni tal-prodott ikkonċernat. Normalment l-esportaturi li ma jipproduċux mhumiex intitolati għal rata ta’ dazju individwali.

(4) Il-produtturi esportaturi għandhom juru b’mod partikolari li: (i) id-deċiżjonijiet u l-ispejjeż kummerċjali jsiru b’reazzjoni għall-kundizzjonijiet tas-suq u mingħajr indħil sinifikanti mill-Istat; (ii) id-ditti għandhom sett wieħed ċar ta’ rekords bażiċi tal-kontabilità li jiġu vverifikati b’mod indipendenti b’mod konformi ma’ standards tal-kontabilità internazzjonali u li jiġu applikati għall-għanijiet kollha; (iii) ma hemm l-ebda distorsjoni sinifikanti li tkun intirtet mis-sistema preċedenti ta’ ekonomija mhux tas-suq; (iv) il-liġijiet dwar falliment u l-proprjetà jiggarantixxu ċertezza u stabilità legali u (v) il-konverżjonijiet tar-rati tal-kambju jsiru skont ir-rati tas-suq.

(5) Il-produtturi esportaturi għandhom juru b’mod partikolari li: (i) fil-każ ta’ ditti jew impriżi konġunti b’sidien kollha barranin jew b’uħud minnhom barranin, l-esportaturi huma liberi li jibagħtu lura f’pajjiżhom il-kapital u l-profitti; (ii) il-prezzijiet tal-oġġetti esportati u l-kwantitajiet u l-kundizzjonijiet u t-termini tal-bejgħ jiġu stabbiliti b’mod liberu; (iii) il-maġġoranza tal-ishma tappartjeni għal persuni privati. L-Uffiċjali tal-Istat li jkunu fuq il-Bord tad-Diretturi jew li jkollhom karigi amministrattivi ewlenin għandhom ikunu jew f’minoranza jew inkella għandu jintwera li l-kumpanija hija madankollu indipendenti biżżejjed mill-indħil mill-Istat; (iv) il-konverżjonijiet tar-rati tal-kambju jsiru bir-rata tas-suq u (v) l-indħil mill-Istat ma jkunx tali li jippermetti ċ-ċirkumvenzjoni ta’ miżuri jekk l-esportaturi individwali jingħataw rati ta’ dazju differenti.

(6) L-importaturi li ma jkunux relatati mal-produtturi esportaturi biss jistgħu jintgħażlu sabiex jagħmlu parti mill-kampjun. L-importaturi li jkunu relatati mal-produtturi esportaturi għandhom jimlew l-Anness 1 tal-kwestjonarju għal dawn il-produtturi esportaturi. Għad-definizzjoni ta’ parti relatata ara n-nota ta’ qiegħ il-paġna 8.

(7) Id-dejta pprovduta minn importaturi mhux relatati tista’ tintuża wkoll fir-rigward ta’ aspetti ta’ din l-investigazzjoni ħlief għal dak li għandu x’jaqsam mad-determinazzjoni tad-dumping.

(8) Skont l-Artikolu 143 tar-Regolament tal-Kummissjoni (KEE) Nru 2454/93 dwar l-implimentazzjoni tal-Kodiċi Doganali tal-Komunità, il-persuni jitqiesu li huma relatati biss jekk: (a) huma uffiċjali jew diretturi tan-negozju ta’ xulxin; (b) huma legalment rikonoxxuti bħala msieħba fin-negozju; (ċ) huma l-prinċipal u l-impjegat; (d) kwalunkwe persuna li direttament jew indirettament hija l-proprjetarja, tikkontrolla jew għandha sehem ta’ 5 % jew iżjed tal-istokks jew l-ishma tal-votazzjoni tat-tnejn li huma; (e) waħda minnhom tikkontrolla lill-oħra b’mod dirett jew indirett; (f) it-tnejn huma kkontrollati b’mod dirett jew indirett minn persuna terza; (g) flimkien jikkontrollaw b’mod dirett jew indirett persuna terza; jew (h) huma membri tal-istess familja. Il-persuni għandhom jiġu kkunsidrati li jkunu membri tal-istess familja biss jekk ikunu fi kwalunkwe waħda mir-relazzjonijiet li ġejjin ma’ xulxin: (i) miżżewġin, (ii) ġenituri u wlied, (iii) aħwa (kemm jekk ulied l-istess ġenituri kif ukoll jekk ulied l-istess omm iżda mhux l-istess missier jew viċiversa), (iv) nanniet u neputijiet, (v) ziju jew zija u neputi jew neputija, (vi) kunjati u raġel tat-tifla jew mara tat-tifel, (vii) ħaten u ħtint. (ĠU L 253, 11.10.1993, p. 1). F’dan il-kuntest ‘persuna’ tfisser kwalunkwe persuna naturali jew legali.

(9) Dan id-dokument huwa dokument kunfidenzjali skont l-Artikolu 19 tar-Regolament tal-Kunsill (KE) Nru 1225/2009 (ĠU L 343, 22.12.2009, p. 51) u l-Artikolu 6 tal-Ftehim WTO dwar l-implimentazzjoni tal-Artikolu VI tal-GATT 1994 (Ftehim Kontra d-Dumping). Huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(10) ĠU L 8, 12.1.2001, p. 1.